Índex
Títol
Contingut

Bestiola de subsòl

Extramurs a Sant Miquel

Joan Josep Camacho Grau

Dístic

Primera publicació: novembre 2007

http://badosa.com/n290-15

enfolliria de tant pensar-me i saber-me tan dèbil que no sortiria mai de casa sense abans haver-me esparracat bé el cap caminant enllà de la ciutat travessant camps d’aurèola d’or i la benèfica torre bonica que em saluda amb reflexos de tardor que esquiven les variants geomètriques del bosc badat de boca on tots els eucaliptus gastats reben amb complaença els viatgers astrals que recerquen el rap cuit d’aquestes contrades habitades per alzines castanyers freixes garrics gatells oms pins pollancres roures salzes sureres i el camí es clivella que la font martina es cap allà i la sendera segueix ascendint trencant cames enlaire però no el cor que es bat en duel apassionat amb el pensament però un esbufec de les roques corbes em desperta més amunt del caminoi on l’ermita espera enmig del setge constant del quadre paisatgístic en un cantó els pirineus a l’altre les illes menudes en un tercer racó un castell sense queviures rodejat de més paisatge amb armes i al punt més alt un punt geodèsic entorn del qual gira sant miquel i on de tard en tard hi vaig per deixar de pensar-me embogint tot sol quatre cents metres per sobre del mar amb una set eterna i un sis als pantalons.